ແມ່ຍິງລາວ ຄວ້າໄດ້ ທັງຫຼຽນຄໍາ ແລະຫຼຽນເງິນ ຈາກງານມະຫະກໍາ ສິ່ງປະດິດນາໆຊາດ
ສິ່ງ​ປະ​ດິດຂອງ​ແມ່ຍິງ​ລາວ​ ໄດ້ຮັບ​ລາງວັນ 1 ຫຼຽນຄໍາ ​ແລະ 3 ຫຼຽນ​ເງິນ​ ໃນ​ງານມະຫະກໍາ ສິ່ງ​ປະ​ດິດຂອງ​ແມ່ຍິງ​ນາໆ​ຊາດ ​ຄັ້ງ​ທີ 6 ປະ​ຈໍາປີ 2013.
ສິ່ງປະດິດຂອງແມ່ຍິງລາວທີ່ໄດ້ຮັບລາງວັນຈາກງານມະຫະກໍາ ສິ່ງປະດິດຂອງແມ່ຍິງນາໆ ຊາດ ຄັ້ງທີ 6 ທີ່ຈັດຂຶ້ນໃນວັນທີ 1-9 ພຶດສະພາ ຢູ່ທີ່ປະເທດເກົາຫຼີໃຕ້ ປະກອບດ້ວຍ 3 ຜົນ ງານດ້ວຍກັນຄື ຜ້າພັນຄໍລາຍຄື້ນແມ່ນໍ້າຂອງ ທີ່ໄດ້ຮັບລາງວັນ 1 ຫຼຽນຄໍາ ກັບ 1 ຫຼຽນເງິນ ຈາກການທີ່ເປັນງານປະດິດທີ່ຕໍ່າ ດ້ວຍເທັກນິກໃໝ່ ແລະມີລວດລາຍທີ່ລະອຽດ ສ່ວນອີກ 2 ລາງວັນທີ່ເຫຼືອ ກໍເປັນລາງວັນຫຼຽນເງິນຈາກສິ່ງປະດິດທີ່ເອີ້ນ ວ່າ ກີ່ມືຖື ແລະຜ້າເອ້ຝາລາຍຊ້າງ 2 ໂຕ ຜົນງານທີ່ໄດ້ຮັບລາງວັນໃນຄັ້ງນີ້ ຖືເປັນຄວາມສໍາເລັດຢ່າງຍິ່ງ ຂອງສິ່ງປະດິດຈາກຝີມືຂອງແມ່ຍິງລາວ ເນື່ອງຈາກວ່າໄດ້ສົ່ງສິ່ງ ປະດິດເຂົ້າແຂ່ງຂັນໃນງານມະຫະກໍານາໆຊາດຄັ້ງນີ້ ຈໍານວນທັງ ໝົດພຽງ 6 ຜົນງານເທົ່ານັ້ນ ຫາກແຕ່ກໍສາມາດຍາດເອົາລາງວັນໄດ້ເຖິງ 3 ຜົນງານແລະໃນ ຂະນະດຽວກັນກໍຍັງຕ້ອງແຂ່ງຂັນກັບອີກ 300 ກວ່າສິ່ງປະດິດຂອງແມ່ຍິງຈາກ 26 ປະເທດ ທີ່ເຂົ້າຮ່ວມ ໃນງານມະຫະກໍານາໆຊາດປະຈໍາປີ 2013 ນີ້ ເພາະສະນັ້ນ ຈຶ່ງຖືເປັນຂີດໝາຍ ທີ່ດີສໍາລັບການທີ່ຈະພັດທະນາສິ່ງປະດິດຂອງແມ່ຍິງລາວເພື່ອເຂົ້າຮ່ວມການແຂ່ງຂັນໃນ ປີ 2014 ຢູ່ໄຕ້ຫວັນອີກດ້ວຍ ກ່ອນໜ້ານີ້ອົງການສະຫະປະຊາຊາດເພື່ອການພັດທະນາ (UNDP) ກໍໄດ້ລາຍງານວ່າ ແມ່ຍິງລາວໄດ້ປະກອບສ່ວນຢ່າງ ສໍາຄັນ ເຂົ້າໃນການພັດທະນາທາງເສດຖະກິດຂອງລາວຫຼາຍ ຂຶ້ນນັບມື້ ໂດຍຈາກການສໍາຫຼວດກໍພົບວ່າ ທາງດ້ານເສດຖະກິດ ນັ້ນ ແມ່ຍິງລາວກໍໄດ້ປະກອບສ່ວນເຂົ້າໃນການຜະລິດສິນຄ້າ ແລະເປັນແຮງງານໃນການຜະລິດ ຄິດເປັນສັດສ່ວນເຖິງ 52% ຂອງກໍາລັງແຮງງານທັງໝົດໃນລາວ ໃນປັດຈຸບັນ ທາງດ້ານທ່ານນາງສີໃສ ລືເດດມູນສອນ ປະທານສະຫະພັນ ແມ່ຍິງລາວ ກໍໄດ້ຖະແຫຼງວ່າ ສະຫະພັນແມ່ຍິງລາວໄດ້ວາງເປົ້າໝາຍສໍາຄັນທີ່ຈະເສີມສ້າງ ຄວາມສະເໝີພາກລະຫວ່າງຍິງ-ຊາຍໃນລາວໃຫ້ເກີດຂຶ້ນຢ່າງເປັນຮູບປະທໍາ ໂດຍສະເພາະ ແມ່ນການເຮັດໃຫ້ແມ່ຍິງມີສິດສະເໝີພາກແລະເທົ່າທຽມ ກັບຜູ້ຊາຍໃນສັງຄົມແລະການ ເມືອງນັ້ນ ກໍຄືເປົ້າໝາຍທີ່ສໍາຄັນ ດັ່ງທີ່ທ່ານນາງສີໃສ ໄດ້ຖະແຫຼງຢືນຢັນວ່າ: ເພື່ອເຮັດໃຫ້ສາມາດບັນລຸເປົ້າໝາຍດັ່ງກ່າວໃຫ້ໄດ້ຢ່າງແທ້ຈິງ ນັ້ນ ສະຫະພັນແມ່ຍິງລາວກໍໄດ້ວາງແຜນການຈັດຕັ້ງປະຕິບັດ 6 ແຜນງານ 32 ໂຄງການ ເພື່ອການພັດທະນາບົດບາດແມ່ຍິງລາວຊຶ່ງໄດ້ເລີ່ມລົງມືປະຕິບັດນັບຈາກປີ 2011 ເປັນ ຕົ້ນມາແລ້ວ ແລະຍັງຈະຈັດຕັ້ງປະຕິບັດຕໍ່ໄປ ຈົນເຖິງປີ 2015 ທ່ານນາງສີໃສ ຍັງໄດ້ຖະແຫຼງຢືນຢັນດ້ວຍວ່າໃນປັດຈຸບັນນີ້ແມ່ຍິງລາວມີບົດບາດຫຼາຍ ຂຶ້ນໃນທຸກໆດ້ານ ກໍຄືບົດບາດໃນດ້ານເສດຖະກິດ ການເມືອງ ແລະສັງຄົມວັດທະນະທໍາ ຊຶ່ງລວມເຖິງບົດບາດໃນດ້ານການຕ່າງປະເທດດ້ວຍ ໂດຍບົດບາດໃນທາງການເມືອງ ນັ້ນກໍປາກົດວ່າມີແມ່ຍິງລາວ 29 ຄົນທີ່ໄດ້ຮັບການເລືອກຕັ້ງ ເປັນສະມາຊິກສະພາແຫ່ງ ຊາດຊຸດທີ່ 7 ຫຼືຄິດເປັນ 25% ຂອງສະມາຊິກທັງໝົດ 115 ຄົນ ຍີ່ງໄປກວ່ານັ້ນ ປະທານສະພາແຫ່ງຊາດລາວຄົນປັດຈຸບັນ ກໍເປັນແມ່ຍິງ ທັງຍັງເປັນແມ່ ຍິງຄົນທໍາອິດ ທີ່ໄດ້ເປັນກໍາມະການກົມການເມືອງສູນກາງພັກປະຊາຊົນປະຕິວັດລາວ ອີກດ້ວຍ ນອກຈາກນີ້ ກໍຍັງມີແມ່ຍິງລາວອີກຈໍານວນບໍ່ໜ້ອຍ ທີ່ເປັນກໍາມະການສູນກາງພັກລັດ ຖະມົນຕີຊ່ວຍວ່າການ ຫົວໜ້າກົມ ຮອງເຈົ້າແຂວງ ເຈົ້າເມືອງ ຮອງເຈົ້າເມືອງ ແລະນາຍ ບ້ານໃນທົ່ວປະເທດ ໂດຍເຖິງແມ່ນວ່າຈະຍັງຄົງເປັນສັດສ່ວນ ທີ່ຕໍ່າກວ່າຜູ້ຊາຍກໍຕາມ ຫາກແຕ່ສະຫະພັນແມ່ຍິງລາວກໍເຊື່ອວ່າ ສະຖານະການຈະດີຂຶ້ນໄປ ໃນໄລຍະຕໍ່ໄປ ແຕ່ຢ່າງໃດກໍຕາມ ສໍາລັບໂອກາດໃນດ້ານການສຶກສາຂອງແມ່ຍິງລາວ ກໍຍັງຄົງຕໍ່າກວ່າ ຜູ້ຊາຍ ທັງນີ້ໂດຍອິງຕາມລາຍງານຂອງກະຊວງສຶກສາທິການແລະກິລາ ກໍໄດ້ລະບຸວ່າ ໃນຂະນະທີ່ຜູ້ຊາຍມີໂອກາດໄດ້ຮຽນໜັງສືຈົບຊັ້ນປະຖົມ ໃນສັດສ່ວນ 83% ກໍມີແມ່ຍິງ ພຽງ 63% ເທົ່ານັ້ນ ທີ່ມີໂອກາດດັ່ງກ່າວ